# Mariæ bebudelses dag

## 07-04-2019 Sdr Felding

## Tekstrække: FØRSTE RÆKKE

### Læsning:

Dette hellige evangelium skriver evangelisten Lukas: Da Elisabeth var i sjette måned, blev englen Gabriel sendt fra Gud til en by i Galilæa, der hedder Nazaret, til en jomfru, der var forlovet med en mand, som hed Josef og var af Davids hus. Jomfruens navn var Maria. Og englen kom ind til hende og hilste hende med ordene: »Herren er med dig, du benådede!« Hun blev forfærdet over de ord og spurgte sig selv, hvad denne hilsen skulle betyde. Da sagde englen til hende: »Frygt ikke, Maria! For du har fundet nåde for Gud. Se, du skal blive med barn og føde en søn, og du skal give ham navnet Jesus. Han skal blive stor og kaldes den Højestes søn, og Gud Herren skal give ham hans fader Davids trone; han skal være konge over Jakobs hus til evig tid, og der skal ikke være ende på hans rige.« Maria sagde til englen: »Hvordan skal det gå til? Jeg har jo aldrig været sammen med en mand.« Englen svarede hende: »Helligånden skal komme over dig, og den Højestes kraft skal overskygge dig. Derfor skal det barn, der bliver født, også kaldes helligt, Guds søn. Også din slægtning Elisabeth har undfanget en søn, nu i sin alderdom. Hun, om hvem man siger, at hun er ufrugtbar, er i sjette måned; thi intet er umuligt for Gud.« Da sagde Maria: »Se, jeg er Herrens tjenerinde. Lad det ske mig efter dit ord!« Så forlod englen hende. Lukasevangeliet 1,26-38

### Trosbekendelsen

Lad os blive stående og sammen bekende vores kristne tro:

Vi forsager Djævelen og alle hans gerninger og alt hans væsen.

Vi tror på Gud Fader, den Almægtige, himlens og jordens skaber.

Vi tror på Jesus Kristus, hans enbårne Søn, vor Herre,

som er undfanget ved Helligånden, født af Jomfru Maria, pint under Pontius Pilatus, korsfæstet, død og begravet, nedfaret til dødsriget, på tredje dag opstanden fra de døde,

opfaret til himmels, siddende ved Gud Faders, den Almægtiges, højre hånd,

hvorfra han skal komme at dømme levende og døde.

Vi tror på Helligånden,

den hellige, almindelige kirke,

de helliges samfund, syndernes forladelse,

kødets opstandelse og det evige liv. Amen

### Prædiken

Som jeg også indledte med, så er der dét, som jeg særligt vil trække ud af beretningen i dag, ordene, som englen siger til Maria: ”Thi intet er umuligt for Gud.”

Det er nemlig en af de tros-sandheder, som vi skal tage med os hjem i dag:

At Gud regner, vurderer og navigerer efter en helt anden målestok end vi.

At han bygger på et fundament, som er helt anderledes end det vi ville have valgt, ét fundament, som baserer sig på denne lille sætning:

”intet er umuligt for Gud”.

Ja, denne sandhed om Gud gælder alle - både børn, unge og gamle – handicappede og syge. Gud kan bruge alle slags mennesker i sit rige.

Dét, vi med nogle andre ord skal se på i dag, er, at I Guds rige bliver alting vendt på hovedet – at det er det omvendte rige.

Ja, det, som vi regner for at være umuligt, latterligt, ubrugeligt eller ligefrem barnligt – dét *kan* og *vil* Gud bruge til noget stort i sit rige.

Maria, som denne søndag er tilegnet

– for det er jo Mariæ Bebudelsesdag i dag –

var én dem, der ikke regnede sig selv for noget stort, og hun var virkelig heller ikke noget stort.

Men da Gud kaldte hende til denne opgave, var hun ydmyg og modig nok til at sige til Gud:

”*Se, jeg er Herrens tjenerinde. Lad det ske mig efter dit ord*.”

Både hende selv, men også alt dét, der skete med hende, er et eksempel på det omvendte rige:

For Gud lod sig ikke føde af en prinsesse på det fine slot i Jerusalem, men af en fattig, ugift og formentlig kun 15 årig pige, i en stald i Betlehem.

Alderen på Maria er i sig selv interessant.

---

Det var for mig en *ny-opdagelse*, da jeg for nogle år tilbage læste nogle artikler om hvilken alder Jesus’ disciple formentlig havde haft. Altså den dag, han havde kaldt dem til sig som sine disciple. For de blev jo ældre med tiden.

Artiklens budskab var, at de fleste af Jesu disciple nok havde været omtrent 14-17 år – ja, nogle mener endda, at én af dem, Johannes, havde været endnu yngre. Den ældste ved vi med sikkerhed var Peter, for han var den eneste, vi hører om, der betalte tempelskat.

Det var nemlig sådan, at det kun var mænd over 20 år, der var forpligtet til at betale denne form for skat. Derfor havde Peter sandsynligvis været mindst 20 år.

Men da jeg opdagede dette med disciplenes alder, måtte jeg simpelthen skifte mine indre billeder af alle disciplene ud.

Igen – det omvendte rige.

I mit univers, var disciplene alle granvoksne mænd, som vi også ofte ser skildret i kunsten. I Bording kirke, hvor jeg blandt andet var præst, før jeg kom hertil, er alle disciplene netop malet på væggen helt oppe ved loftet – de fleste skildret som granvoksne mænd med stort fuldskæg.

Malerierne er ikke forkerte, for på et tidspunkt blev de selvfølgelig også modne mænd – måske med lidt fuldskæg, men min pointe er, at da de gik rundt med Jesus, da var de ikke alle voksne mænd.

Nej.

De fleste var netop teenagere på omtrent 14-17 år.

Og det er faktisk vigtig viden, vigtige oplysninger, som efter min mening, gør evangelierne endnu bedre.

De drenge, som Jesus udvalgte, har i hvert fald fået mig til at tænke på følgende spørgsmål:

*Hvem satser vi egentlig på, når vi lægger planer for vores kirker?*

*Bygger vi kun kirke på de ældre voksnes præmisser, eller gør vi som Jesus, der byggede sin kirke på teenagere?*

Maria, som denne søndag særligt er tilegnet, var som jeg allerede har nævnt, formentlig ikke mere end 15 år gammel, da englen stod foran hende med ordene om at hun skulle blive gravid og føde Guds søn.

Gud valgte af alle kvinder, en ung fattig pige, der endnu var ugift, som mor til sin søn.

Noget, som *absolut ikke* var uden konsekvenser for den unge Maria. Hun var jo teenager, umyndig og desuden forlovet med Josef.

Situationen for Maria var nu blevet mere end umulig.

I den kultur, som hun var en del af, var det, som nu skulle ske med hende farligt.

Hun kunne risikere at blive stenet, fordi hun – i de andres øjne – lignede en, der var blevet gravid uden for ægteskabet.

Ja, det ægteskab, som hun var på vej ind i, og som skulle være hendes vej til et forholdsvis normalt liv for en unge jødisk pige, var nu meget truet.

Vi skal jo tænke på at det dengang var mandens opgave at forsørge hustruen, og at verden ikke så ud, som den ser ud i dag, hvor kvinder uden problemer kan forsørge sig selv. Ja, i dag er der jo ligefrem flere kvinder på de videregående uddannelser end der er mænd.

Nej, kunne hun overhovedet stole på, at Josef ville blive hos hende?

Og hvad skulle hun sige til både Josef og familien?

”Jamen det var englen der sagde (…) Jamen, det var Helligånden (…) der kom over mig”

Hvem ville i øvrigt tro på hende?

15 år og umyndig?

Ovenikøbet gravid – endda uden for ægteskabet?

Men, som vi skal se, så er der i Guds rige – i Guds omvendte rige – altid et *men*. For det, som, for os, synes umuligt, er aldrig umuligt for Gud.

Gud havde nemlig allerede lagt en plan for hende, og han skulle nok sørge for hende.

Da Maria blev gravid – ved Helligånden, noget som også bekendte for lidt siden, sørgede Gud jo for, at Josef også fik besked om sagen.

Josef, også en ung mand på måske 17 år, havde allerede fået kolde fødder. I Matthæusevangeliet hører vi, hvordan han på grund af Marias graviditet allerede gik med planer om at skille sig fra hende.

For Marias situation var jo også noget, der kunne ødelægge hans omdømme og fremtid.

Men Gud greb heldigvis også ind dér, og mødte ham i en drøm, hvor han gennem en engel sagde:

”*Josef, Davids søn, vær ikke bange for at tage Maria til dig som hustru; for det barn, hun venter, er undfanget ved Helligånden.*”

Noget, som fik ham på andre tanker. Det endte jo med, at Josef efterfølgende giftede sig med Maria.

Ja, den situation, som altså først så så umulig ud, gjorde Gud nu mulig.

Men hvad kan vi så bruge denne beretning til?

Vi skal igen og igen minde hinanden om, at i Guds rige, er intet umuligt. Det er det omvendte rige.

Vi skal tage det med fra denne gudstjeneste i dag, at Gud kan gribe ind dér, hvor tingene – i vores optik – synes umulige.

Vi skal minde hinanden om, at Gud gang på gang bruger personer, som i menneskers øjne er ubrugelige eller uduelige,

at Gud gang på gang gør ting, som skal lære os, at intet er umuligt for ham.

Og det er gode nyheder for os.

Gud ser nemlig ikke efter kompetencer.

Gud ser ikke efter stor selvtillid.

Gud ser ikke efter uddannelse.

Gud ser ikke efter hvad man har opnået i denne verden.

Det eneste Gud ser efter, er vores hjerte. Gud ser på hjertet.

Sådan lød det jo også dengang David blev udvalgt som Israels kommende konge. Dengang Gud udvalgte David var han netop også en ung dreng, umyndig, rødmosset, den yngste i en søskendeflok, en man ikke regnede for noget som helst

– og når vi læser hans historie, så vil vi jo erfare, hvordan han senere blev den største konge i Israels historie.

Ja, det virker faktisk som om, at Gud elsker at skabe ud at intet; at Gud elsker at række ud til dem, som verden regner for intet; at Gud elsker at genoprette brudte mennesker; bruge dem, som verden anser for at være uduelige og svage.

Pointen er jo, at når Gud kunne bruge Maria, at når Jesus kunne bruge disse unge drenge – så kan Gud jo bruge os alle – med alle vores fejl og mangler.

Nej, der er simpelthen ingen grænser for hvem han kan og vil bruge i sit omvendte rige.

Spørgsmålet er derfor kun hvordan vores hjertes indstilling er, når han kalder dig og mig - ung som gammel.

Det spørgsmål, som jeg gerne vil have, du skal tygge videre på i dag, det er følgende:

Er du villig til at sige det samme som Maria, hvis Herrens engel stod med en opgave til dig? Ville du da sige, som Maria: *Se, jeg er Herrens tjenerinde eller tjener. Lad det ske mig efter dit ord.*

Jeg håber det, for intet er nemlig umuligt for Gud - intet er umuligt i Guds omvendte rige.

Lad os bede sammen.

### Lovprisning

Lov og tak og evig ære være dig vor Gud, Fader, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed. Amen

### Kirkebøn

Herre, vor Gud.

Lad os alle opleve, at det giver mening, at stole på dig Lad os alle erfare, at du også vil gribe ind i vore liv. Lad os alle erfare, at intet er umuligt for dig

---

Vi be’r dig nu særligt for de, der er ramt af sygdom, sorg, ulykke, savn og død:

Trøst de bedrøvede og bange,

giv frihed og retfærdighed til de fattige og undertrykte,

mæt de sultne, helbred de syge,

hjælp de hjemløse og landflygtige, vær hos de fangne, giv nyt mod og håb til de bekymrede, ensomme og modløse.

Herre, vi beder dig også for vort land, vores regering, kongehus, vor familie og alle, vi holder af og er forbundet med:

Hold din skærmende hånd over os,

og bevar os fra indbyrdes strid og opløsning.

Giv os styrke og vilje til at hjælpe og tilgive hinanden.

Herre, vi beder dig for din kirke her og ud over hele jorden: særligt for dem, som bliver forfulgt, fordi de er kristne.

Velsign kirken og forny den ved din Ånd.

Lad den altid være i bevægelse og lær os ikke blot at høre dit ord,

men også at gøre, som du har sagt.

### Apostolsk velsignelse

Lad os med apostlen tilønske hinanden:

Vor Herre Jesu Kristi nåde. Og Guds kærlighed

og Helligåndens fællesskab være med os alle! Amen